Diari Oficial de la Generalitat Valenciana


Sumari del DOGV 5943, del 29-01-2009 (2009/742)

ORDRE de 30 de desembre de 2008, de la Conselleria d'Economia, Hisenda i Ocupació, per la qual es regula i es convoca per a l'exercici 2009 la concessió de subvencions per a incentivar la mobilitat funcional dels desocupats en la Comunitat Valenciana: Salari d'inserció.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5943

Data del DOGV
:   29-01-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/742


Data del document
:   30-12-2008

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * Servici Valencià d'Ocupació i Formació
    * aturat
    * suport econòmic
    * reinserció professional
    * ajuda a l'ocupació
    * creació d'ocupació
    * ajuda pública

ORDRE de 30 de desembre de 2008, de la Conselleria d'Economia, Hisenda i Ocupació, per la qual es regula i es convoca per a l'exercici 2009 la concessió de subvencions per a incentivar la mobilitat funcional dels desocupats en la Comunitat Valenciana: Salari d'inserció. [2009/742]  
Entre els objectius operatius que en matèria d'ocupació planteja el Pacte Valencià pel Creixement i l'Ocupació per al període 2009-2013 (PAVACE II), figura el de minimitzar l'impacte que l'actual desacceleració econòmica puga representar per a l'ocupació, facilitant l'adaptació dels treballadors als canvis operats en el mercat de treball. Amb este propòsit, el Pacte preveu la posada en marxa de distintes actuacions dirigides específicament als desocupats procedents de sectors en crisi.  
Des d'una perspectiva global, el Pacte exhorta així mateix a la vinculació entre les accions en matèria del foment de l'ocupació, de la formació i de l'orientació laboral com una de les estratègies medul·lars per a millorar l'eficàcia de les polítiques actives d'ocupació. Es pretén propiciar d'esta manera una sinergia entre els diferents programes que permeta als desocupats afrontar el complex panorama laboral amb majors garanties d'èxit.  
D'acord amb este plantejament i d'acord amb el Pla de la Generalitat per a l'impuls de l'economia i la creació d'ocupació, la present convocatòria té com a objecte incentivar la mobilitat funcional d'aquells desocupats que hagen participat en accions de formació o orientació laboral que possibiliten el seu posterior reingrés al mercat de treball en altres sectors diferents del de procedència, davant de la impossibilitat que este els reabsorbisca per haver perdut la capacitat per a generar ocupació. Fins que es complete el seu procés de formació en el lloc de treball, la menor productivitat d'estos treballadors trobarà presumiblement la seua correspondència en unes condicions salarials inferiors que es compensarien amb estes ajudes que contribuïxen a completar el seu reciclatge professional.  
Les ajudes recollides en esta convocatòria estan cofinançades pel Fons Social Europeu a través del Programa Operatiu per a la Comunitat Valenciana 2007-2013, aprovat per Decisió de la Comissió de data 20 de desembre de 2007. Fons Estructurals 2007-2013, Unió Europea-Comunitat Valenciana: «El FSE invertix en el teu futur».  
En virtut d'això, fent ús de les facultats conferides per la Llei 5/1983, de 30 de desembre, del Consell, i el Decret 129/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació   
ORDENE  
CAPÍTOL I  
Disposicions generals  
Article 1. Objecte i àmbit d'aplicació  
La present ordre té com a objecte facilitar en l'àmbit de la Comunitat Valenciana la reinserció laboral dels desocupats per mitjà de la concessió d'ajudes individuals que incentiven la seua mobilitat funcional a altres sectors diferents dels de procedència, davant de la impossibilitat que este els reabsorbisca perquè han perdut la capacitat per a generar ocupació.  
Article 2. Beneficiaris  
Els beneficiaris del salari d'inserció són aquells treballadors el contracte dels quals s'haja extingit per causes econòmiques, tècniques, organitzatives o de producció, bé a través del procediment de regulació d'ocupació establit en els articles 51 i 57 bis de l'Estatut dels Treballadors, o bé quan l'extinció del contracte de treball siga per les causes objectives previstes en l'article 52 c) de l'Estatut dels Treballadors, sempre que es reincorporen al mercat laboral en altres sectors d'activitat diferents del de procedència i complisquen la resta de condicions que establix la present convocatòria.   
Article 3. Limitacions per a obtindre la condició de beneficiari   
No podran obtindre la condició de beneficiari aquells treballadors en què concórrega alguna de les prohibicions previstes en l'art. 13 de la Llei 38/2003, de 17 de novembre, General de Subvencions, l'apreciació del qual es farà en la forma prevista en el dit article.  
Article 4. Incompatibilitats i exclusions  
1. Les ajudes establides en la present ordre són incompatibles amb qualsevol altra que tinga el mateix objecte, i en especial amb les ajudes per a compensar diferències salarials establides en l'Ordre de 22 d'octubre de 2008, de la Conselleria d'Economia, Hisenda i Ocupació, per la qual es regula i convoca la concessió de subvencions per a facilitar la reinserció laboral dels treballadors excedents del sector tèxtil i de la confecció.  
2. Queden excloses aquelles contractacions en què l'ocupador o els que ostenten càrrecs de direcció o siguen membres dels òrgans d'administració de les empreses que revisten la forma jurídica de societat o de les entitats privades sense ànim de lucre   
mantinguen amb el beneficiari una relació de cònjuge, ascendent, descendent o altres parents, per consanguinitat o afinitat, fins al segon grau, i les seues anàlogues en el cas de les parelles de fet.  
3. Finalment queden excloses aquelles contractacions que es produïsquen en el marc d'ofertes públiques d'ocupació o de programes d'ocupació públic d'interés general o social.  
CAPÍTOL II  
Condicions específiques per a la concessió de les ajudes  
Article 5. Condicions específiques per a la concessió de les ajudes  
Podran ser beneficiaris d'estes ajudes els treballadors a què fa referència l'article 2 de la present ordre, sempre que en el moment de la nova contractació es trobaren inscrits com a desocupats en el Centre SERVEF d'Ocupació corresponent i a més concórreguen les condicions següents:  
a) En el moment de l'extinció del seu anterior contracte, havien de comptar amb una antiguitat ininterrompuda almenys de quatre anys en el sector del qual van resultar excedents.  
b) Durant la seua posterior situació de desocupació, han d'haver participat en Accions d'Orientació Professional per a l'Ocupació i Assistència a l'Autoocupació (Accions OPEA) o en Accions Formatives, impulsades en ambdós casos pel SERVEF.  
c) La contractació, que haurà de tindre una duració efectiva almenys de sis mesos, ha de produir-se en un sector d'activitat diferent del sector del qual van resultar excedents.  
d) Excloses les hores extraordinàries, la mitjana de les bases de cotització dels sis primers mesos del nou contracte no podrà excedir 1.100 euros mensuals i a més haurà de ser inferior en almenys 200 euros respecte de la mitjana de les bases de cotització dels últims sis mesos de l'anterior contracte.   
e) Les contractacions hauran de produir-se en l'exercici 2009.  
Article 6. Quantia de les ajudes  
El salari d'inserció consistix en una subvenció de 1.000 €, per una sola vegada, per a cada treballador que subscriga un contracte almenys de sis mesos de duració, sempre que concórreguen les condicions assenyalades en la present convocatòria.  
Article 7. Termini de presentació de sol·licituds  
Les sol·licituds hauran de presentar-se en el termini màxim d'un mes des de la data en què s'efectue la contractació i, en tot cas, fins a l'1 d'octubre de 2009. En el cas de contractacions formalitzades en el període de l'exercici 2009 previ a la publicació de la present convocatòria, el còmput del termini d'un mes s'iniciarà a partir de l'endemà al de la dita publicació.  
CAPÍTOL III  
Procediment per a la concessió de les ajudes  
Article 8. Presentació de sol·licituds  
1. Les sol·licituds per a l'obtenció de les ajudes previstes en la present orde es presentaran en imprés normalitzat, junt amb la documentació requerida, en les direccions territorials d'Ocupació i Treball del SERVEF, sense perjuí de poder presentar-la en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per Llei 4/99.  
La documentació que acompanye a la sol·licitud es presentarà en dos còpies i original, que serà tornat prèvia compulsa.  
2. Les sol·licituds hauran d'acompanyar-se de la documentació següent:  
a) Documentació acreditativa i identificativa de la persona sol·licitant i, si és el cas, del seu representant legal.  
b) Declaració responsable de no estar sotmés en les prohibicions per a obtindre la condició de beneficiari, a què fa referència l'article 13 de la llei 38/2003.  
c) Dos exemplars originals de les dades de domiciliació bancària, segons model normalitzat (fitxa de manteniment de tercers). Al seu torn, i en virtut de l'article 4.1. c) de l'Orde de 15 de febrer de 2005, de la Conselleria d'Economia, Hisenda i Ocupació, (DOGV núm. 4959, de 4 de març de 2005), s'aportarà certificat de l'entitat bancària en el qual s'acredite la titularitat del compte bancari corresponent.  
d) En el cas que l'extinció del contracte s'haja produït a través del procediment de regulació d'ocupació establit en els articles 51 i 57 bis de l'Estatut dels Treballadors, referència de l'empresa i de l'expedient de regulació d'ocupació.  
e) Quan l'extinció del contracte de treball siga per les causes objectives previstes en l'article 52 c) de l'Estatut dels Treballadors, còpia de la comunicació escrita al treballador expressant la causa d'acomiadament.  
f) Certificat actualitzat de vida laboral o autorització a l'òrgan gestor per a l'accés a la mateixa.  
g) Document d'Alta i Renovació de la Demanda d'Ocupació (DARDE).   
h) Nou contracte de treball amb una duració igual o superior a sis mesos.  
i) Últim contracte de treball en el sector d'activitat de què va resultar excedent.  
j) Certificat de la Tresoreria General de la Seguretat Social comprensiva de les bases de cotització del treballador, exclosa la retribució per hores extraordinàries, dels últims sis mesos cotitzats en el sector d'activitat de què va resultar excedent.   
k) Si és el cas, identificació de l'entitat que va impartir les Accions OPEA i dates de participació.  
l) Si és el cas, diploma acreditatiu o certificat d'assistència de les Accions Formatives, emesos pel SERVEF o, si no fóra possible en el moment de la presentació, identificació del curs en què s'ha participat.  
3. La presentació de la sol·licitud de subvenció comportarà l'autorització del sol·licitant perquè l'òrgan gestor de les ajudes obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel que s'aprova el Reglament de la Llei 38/2003, de 17 de novembre de 2003, General de Subvencions, i en este cas el sol·licitant no haurà d'aportar les corresponents certificats.  
No obstant això, el sol·licitant podrà denegar o revocar este consentiment efectuant comunicació escrita en este sentit. En este supòsit, hauran de presentar-se certificats originals positius de l'Agència Estatal de l'administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa de la qual haurà d'estendre's a la data del pagament de l'ajuda.  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta orde resulte exigible, es requerirà a l'interessat perquè en el termini de 10 dies esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició, prèvia resolució que haurà de ser dictada en els termes que preveu l'article 42 de l'Esmentada Llei.  
Article 9. Procediment de concessió  
1. Les ajudes regulades en esta orde s'atorgaran a sol·licitud dels treballadors en règim de concessió directa, atenent al seu caràcter singular pel seu interés públic, econòmic i social derivats de l'actual conjuntura econòmica.  
2. Les ajudes s'atorgaran fins a esgotar el crèdit disponible en l'exercici econòmic corresponent, segons l'orde en què la sol·licitud haja tingut entrada en qualsevol dels registres a què s'ha fet referència en l'article anterior, sempre que concórreguen els requisits i s'haja aportat la documentació exigida.  
3. L'òrgan competent per a la tramitació de les sol·licituds podrà demanar dels interessats l'aportació addicional d'altres documents o dades aclaridores que estime necessaris per a resoldre sobre la sol·licitud presentada.  
Article 10. Resolució de concessió de les ajudes  
1. La competència per a resoldre sobre les sol·licituds formulades correspon als directors territorials d'Ocupació dins dels seus respectius àmbits, per delegació del director general del SERVEF, de conformitat amb el règim vigent de delegació de competències.  
2. El termini màxim per a resoldre i notificar la resolució procedent serà de 6 mesos, a comptar de l'endemà a l'entrada de la sol·licitud en qualsevol dels registres del SERVEF, en el cas que ja s'haguera publicat la resolució per la qual es dóna publicitat a les línies de crèdit i a l'import global màxim destinat a la concessió de les ajudes previstes en esta convocatòria; en cas contrari, el termini es comptarà a partir de l'endemà a la dita publicació.  
3. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per Llei 4/99, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat; i això sense perjuí que subsistisca l'obligació legal de resoldre sobre la sol·licitud.  
4. La resolució de concessió de les ajudes fixarà expressament la seua quantia i incorporarà, si és el cas, les condicions, obligacions i determinacions accessòries a què ha de subjectar-se la persona beneficiària de les mateixes, i es notificarà a les persones interessades en els termes que preveu l'article 58 de la Llei 30/92, abans mencionada.  
5. Les resolucions que es dicten a l'empara d'esta convocatòria esgoten la via administrativa, i contra elles podran les persones interessades interposar recurs contenciós administratiu en el termini de dos mesos a comptar de l'endemà de la seua notificació, davant de la Sala Contenciosa Administratiu del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciós-Administrativa, o, potestativament, recurs de reposició davant d'este mateix òrgan en el termini d'un mes computat en els termes ja dites, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que les persones interessades puguen exercitar, si és el cas, qualsevol altre que consideren procedent.  
Davant de la desestimació per silenci administratiu podrà interposar-se idèntic recurs, en el termini de sis mesos des que haguera finalitzat el termini que per a dictar i notificar la resolució expressa que es menciona en el punt 3 d'este article, tot això de conformitat amb el que disposa l'article 46.1 de la Llei 29/98, de 13 de juliol, reguladora de la Jurisdicció Contenciós-Administrativa; i sense perjuí del que disposen els articles 116 i 117, abans mencionats.   
Article 11. Resolució d'incidències  
Els directors territorials d'Ocupació resoldran qualsevol incidència que es produïsca després de la concessió de les ajudes.  
Article 12. Control de les ajudes  
1. Correspondrà a les direccions territorials d'Ocupació dur a terme la funció de control de les subvencions concedides, així com l'avaluació i el seguiment del present programa.  
2. El beneficiari estarà obligat a sotmetre's a les actuacions de control financer previst en l'article 45 de la Llei 38/2003, de 17 de novembre, General de Subvencions que es realitzen per part de la Intervenció General i, si és el cas, de les institucions comunitàries, per estar les ajudes finançades pel Fons Social Europeu. De la mateixa manera, el beneficiari haurà de complir amb l'obligació de col·laboració amb el control financer de conformitat amb el que disposa l'article 46 de la Llei 38/2003, de 17 de novembre, General de Subvencions.  
Article 13. Liquidació de les ajudes  
La liquidació de les ajudes s'efectuarà una vegada que s'haja aportat la documentació a què fa referència l'apartat e) de l'article següent, sempre que s'hagueren complit i justificat els requisits establits en la present orde i en la corresponent resolució de concessió.  
Correspondrà als directors territorials d'Ocupació el reconeixement de l'obligació i la proposta de pagament d'estes ajudes, per delegació del director general del SERVEF, de conformitat amb el règim vigent de delegació de competències.  
Article 14. Obligacions del beneficiari  
Sense perjuí del que disposa l'article 14 de la Llei 38/2003, de 17 de novembre, General de Subvencions, són obligacions del beneficiari:  
a) Acreditar la realització de l'activitat que fonamenta la concessió de l'ajuda, així com el compliment dels requisits i de les condicions que determinen eixa concessió.  
b) Facilitar quantes dades i informació, en qüestions relacionades amb les subvencions concedides, li siga requerit pel SERVEF, així com comunicar a este òrgan les incidències i les variacions que es produïsquen amb relació a aquelles.  
c) Comunicar durant el termini de vigència de l'expedient, la sol·licitud o la concessió d'altres ajudes públiques o privades que haguera sol·licitat o obtingut per al mateix projecte o actuació que se subvenciona per mitjà de la present orde.  
d) Complir les obligacions imposades per la legislació específica aplicable.  
e) En el termini de dos mesos a comptar de la data en què es completen els sis primers mesos del nou contracte, haurà d'aportar-se certificat de la Tresoreria General de la Seguretat Social comprensiva de les bases de cotització del treballador, exclosa la retribució per hores extraordinàries, del dit període de sis mesos en el nou sector d'activitat.  
f) Per tractar-se d'ajudes cofinançades pel Fons Social Europeu, el beneficiari estarà subjecte a les normes d'informació i publicitat que establix el Reglament (CE) número 1828/2006 de la Comissió, de 8 de desembre de 2006, que fixa normes de desplegament per al Reglament (CE) número 1083/2006, del Consell, d'11 de juliol de 2006, pel que s'establixen les disposicions generals relatives al Fons Europeu de Desenvolupament Regional, Fons Social Europeu i Fons de Cohesió, i el Reglament (CE) número 1080/2006 del Parlament Europeu i del Consell, de 5 de juliol de 2006, relatiu al Fons Europeu de Desenvolupament Regional. Entre les dites normes cal destacar que la concessió de la subvenció implica l'acceptació de ser inclòs en una llista que es publicarà de forma electrònica o per qualsevol altre mitjà, en la que figuraran els beneficiaris, l'operació finançada i l'import de l'ajuda.  
Article 15. Modificació i reintegrament de les ajudes concedides  
1. L'incompliment pel beneficiari de qualsevol requisits, obligacions, condicions i la resta de circumstàncies que van donar lloc a l'atorgament de la subvenció, donarà lloc a la incoació, per l'òrgan competent, del corresponent expedient que podrà finalitzar si és el cas amb la resolució de la subvenció concedida, i l'obligació de reintegrar les ajudes percebudes i els interessos de demora des del moment del pagament de la mateixa. En la tramitació del procediment es garantirà el dret de l'interessat a l'audiència.  
2. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, nacionals o internacionals, podrà donar lloc a la modificació de la resolució de concessió.  
3. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament de la mateixa, els casos previstos en l'article 37 de l'Esmentada Llei i de conformitat amb el que establixen els articles 91, 92 i 93 del Reial Decret 887/2006.  
4. El que disposen els paràgrafs precedents s'aplicarà sense perjuí de la possible qualificació dels fets com a infracció administrativa i incoació del corresponent procediment sancionador, de conformitat amb el que disposen els articles 52 i següents de l'Esmentada Llei General de Subvencions i el Titule IV del Reial Decret 887/2006.  
5. El procediment de reintegrament de subvencions es regirà en tot cas pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El Capítol II del Títol II de la Llei 38/2003 i el Capítol II del Títol III del Reial Decret 887/2006 també resultaran d'aplicació.  
6. S'aplicarà l'article 17.3 del text refós de la Llei Sobre Infraccions i Sancions en l'Orde Social, aprovat pel Reial Decret Legislatiu 5/2000, de 4 d'agost.  
DISPOSICIONS ADDICIONALS  
Primera. Finançament   
La present convocatòria queda condicionada a l'existència en el pressupost econòmic de l'any 2009 de crèdit adequat i suficient per a això. A este efecte, s'haurà de publicar en el Diari Oficial de la Comunitat Valenciana la Resolució del Secretari Autonòmic d'Ocupació, director general del SERVEF, per la que es donarà publicitat a les línies de crèdit i a l'import global màxim destinat a la concessió de les ajudes previstes en la present orde.   
Segona. Compatibilitat amb el mercat comú  
A les ajudes regulades en la present convocatòria no els resulta d'aplicació el que preveu l'article 87, apartat 1 del Tractat constitutiu de la Comunitat Europea, per tractar-se d'ajudes que no beneficien a empreses sinó que van dirigides a particulars que no exercixen a títol individual cap tipus d'activitat econòmica, de manera que no complixen amb la condició d'avantatge econòmic ni de falsejament de la competència que poguera afectar els intercanvis comercials entre els estats membres.  
Tercera. Models normalitzats  
Els models normalitzats als que s'al·ludix en la present orde es troben a disposició dels sol·licitants en la direcció d'Internet http://www.servef.es, així com en les direccions territorials d'Ocupació del SERVEF.  
Quarta. Aportació de documentació  
En el cas que els documents que han d'acompanyar a la sol·licitud de concessió de les ajudes ja estigueren en poder de qualsevol òrgan de l'administració de la Generalitat, la persona sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser dirigits, la identificació del procediment en què estiguen, i que no hagen transcorregut mes de cinc anys des de la finalització del procediment a què corresponguen. En els supòsits d'impossibilitat material d'obtindre el document, l'òrgan competent podrà requerir a la persona sol·licitant la seua presentació o, si no n'hi ha, l'acreditació per altres mitjans dels requisits a què es referix el document.  
Quinta. Normativa aplicable  
A este programa d'ajudes li resulten d'aplicació els preceptes bàsics de la Llei 38/2003, de 17 de novembre, General de Subvencions, així com del seu Reglament de desplegament, aprovat per Reial Decret 887/2006, de 21 de juliol, i els preceptes en vigor del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991.   
DISPOSICIONS FINALS  
Única. Facultats d'execució i desenvolupament  
Es faculta el Secretari Autonòmic d'Ocupació i director general del SERVEF per a dictar totes les instruccions que siguen precises per a l'execució i el desenvolupament del que disposa esta orde, i es delega en el mateix la competència per a l'ampliació dels terminis de presentació de justificacions, amb caràcter excepcional, sempre que concórreguen en l'expedient circumstàncies degudament motivades que impossibiliten la presentació de la justificació en els terminis assenyalats en la present orde. El Secretari Autonòmic d'Ocupació i director general del SERVEF podrà autoritzar l'ampliació dels dits terminis fins a la data de tancament de l'exercici pressupostari corresponent, dins dels límits legalment establits.  
Contra el present acte, que esgota la via administrativa, podran les persones interessades interposar recurs contenciós administratiu en el termini de dos mesos a comptar de l'endemà de la seua publicació, davant de la Sala Contenciosa Administratiu del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciós-Administrativa, o, potestativament, recurs de reposició davant d'este mateix òrgan en el termini d'un mes computat en els termes ja dites, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que les persones interessades puguen exercitar, si és el cas, qualsevol altre que consideren procedent.  
València, 30 de desembre de 2008  
El vicepresident segon del Consell, conseller d'Economia, Hisenda i Ocupació,  
GERARDO CAMPS DEVESA